CELEX: 62019TN0803
Language: fi
Date: 2019-11-19 00:00:00
Title: asia T-803/19: Kanne 19.11.2019 – etc-gaming ja Casino-Equipment v. komissio

10.2.2020   
            
            
               FI
            
            
               Euroopan unionin virallinen lehti
            
            
               C 45/80
            
         
      Kanne 19.11.2019 – etc-gaming ja Casino-Equipment v. komissio
      (asia T-803/19)
      (2020/C 45/66)
      Oikeudenkäyntikieli: saksa
      
         Asianosaiset
      
      
         Kantajat: etc-gaming GmbH (Wien, Itävalta) ja Casino-Equipment Vermietungs GmbH (Wien) (edustaja: asianajaja A. Schuster)
      
         Vastaaja: Euroopan komissio
      
         Vaatimukset
      
      Kantajat vaativat unionin yleistä tuomioistuinta
      
                  —
               
               
                  velvoittamaan Euroopan unionin, jota edustaa Euroopan komissio, maksamaan 110 836 927,73 euroa korvaukseksi varallisuusvahingosta, jonka se on oikeudenvastaisesti sekä tahallisesti tai tuottamuksellisesti aiheuttanut kantajille laiminlyömällä Euroopan ihmisoikeussopimuksen 6 artiklan 1 kappaleessa ja 13 artiklassa sekä Euroopan unionin perusoikeuskirjan (jäljempänä perusoikeuskirja) 47 artiklassa tarkoitetun oikeussuojakeinon perustamista koskevan velvoitteen
               
            
                  —
               
               
                  toissijaisesti velvoittamaan Euroopan unionin, jota edustaa Euroopan komissio, korvaamaan varallisuusvahingon, jonka se on oikeudenvastaisesti sekä tahallisesti tai tuottamuksellisesti aiheuttanut kantajille tai joka kantajille aiheutuu vielä tulevaisuudessa sen vuoksi, että se on laiminlyönyt Euroopan ihmisoikeussopimuksen 6 artiklan 1 kappaleessa ja 13 artiklassa sekä perusoikeuskirjan 47 artiklassa tarkoitetun oikeussuojakeinon perustamista koskevan velvoitteen
               
            
                  —
               
               
                  velvoittamaan Euroopan unionin, jota edustaa Euroopan komissio, korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa seuraavaan kanneperusteeseen.
      Sillä, että unioni on laiminlyönyt Euroopan ihmisoikeussopimuksen ja perusoikeuskirjan mukaisten tehokasta oikeussuojakeinoa koskevien vaatimusten täytäntöönpanon, on aiheutettu kantajille oikeudenvastaisesti sekä tahallisesti tai tuottamuksellisesti vähintään 110 836 927,73 euron vahinko. Vahinko johtuu siitä, että koska ei ole ollut olemassa oikeussuojakeinoa, jolla olisi voitu saattaa uudelleenarvioitavaksi se, että ennakkoratkaisukysymyksen esittämiseen velvolliset kansalliset tuomioistuimet eivät ole esittäneet ennakkoratkaisukysymystä unionin tuomioistuimelle, kantajien ei ole ollut oikeudellisesti mahdollista edistää unionin oikeuden läpimurtoa ja siten saada toteutetuksi se, että onnenpeleistä annettuun lakiin sisältyviä kansallisia maksusäännöksiä, jotka merkitsevät samalta ajanjaksolta kertyvän liikevaihdon moninkertaisesti ylittävää maksuvelvollisuutta, ei unionin oikeuden ensisijaisuuden vuoksi sovelleta.